King Crimson
King Crimson, britisk rockgruppe, dannet i 1969 af bl.a. guitaristen og keyboardspilleren Robert Fripp (f. 1946), som gennem gruppens mange udskiftninger, opløsninger og gendannelser har været den centrale personlighed. Gruppen udsendte i 1969 albummet In the Court of the Crimson King, som blev en milepæl inden for progressiv rock. I løbet af 1970'erne udsendte gruppen flere kritikerroste album. Ud over Fripp har betydningsfulde medlemmer bl.a. været Greg Lake (1948-2016), bas og sang, Tony Levin (f. 1946), bas, Bill Bruford (f. 1948), trommer, og Adrian Belew (f. 1949), guitar og sang.